
הכנסת השמונה-עשרה 
נוסח לא מתוקן

 מושב רביעי
<פרוטוקול מס' 594 >
 מישיבת ועדת החוקה, חוק ומשפט 
 יום שלישי, ד' בניסן התשע"ב (27 במרץ 2012), שעה 11:00

<ייעוץ משפטי: >

<1. תקנות הפטנטים (יישום האמנה בדבר שיתוף פעולה בענייני פטנטים) (תיקון מס' 2),> 
התשע"ב - 2012
<2. תקנות הפטנטים (נוהלי הלשכה, סדרי דין, מסמכים ואגרות) (תיקון מס' 2), התשע"ב - 2012>
<היו"ר דוד רותם:>
אני פותח את ישיבת ועדת החוקה. על סדר-היום: תקנות הפטנטים (יישום האמנה בדבר שיתוף פעולה בענייני פטנטים)(תיקון מס' 2), התשע"ב-2012; תקנות הפטנטים (נוהלי הלשכה, סדרי דין, מסמכים ואגרות), (תיקון מס' 2), התשע"ב-2012.

גברתי היועצת המשפטית, את מוכנה לעבור על התקנות ולהגיד מה אנחנו רוצים?
<נעמה מנחמי:>
אני אעבור על התקנות ואתם תגידו מה אתם רוצים.

תקנות הפטנטים (יישום האמנה בדבר שיתוף פעולה בענייני פטנטים). אנחנו נקרא את הנוסח המשולב. לכולם יש את הנוסח?
בתקנות אלה אנחנו מתקנים את תקנה 1 וקובעים: ""האמנה", "תקנות האמנה", "בקשה בין-לאומית", "דוח חיפוש בין-לאומי", דוח בחינה מקדימה", "רשות חיפוש בין-לאומית", "רשות בין-לאומית לבחינה מקדימה" ו"המשרד הבין-לאומי" – כמשמעותם סעיף 48א לחוק". 
יש כאן הרבה מאוד תיקונים לאורך התקנות. אלה תיקוני נוסח מ"בינלאומית" ל"בין-לאומי". היום כבר כותבים אחרת אבל אין כאן שינויים מעבר לזה. 
בנוסף יש הרבה מאוד תיקונים שמחליפים - - - 

<היו"ר דוד רותם:>
רבותיי, יש לי שאלה: יש מישהו שלא קרא את התקנות המתוקנות? כולם קראו, אני יכול לסמוך עליהם. 

אני מבקש, אם יש לכם הערות לסעיפים ספציפיים, לכוון אותנו לאותם סעיפים. לשבת עכשיו ולקרוא את כל התקנות האלה זה בסדר, השאלה האם יש צורך לעבור ולקרוא את כל התקנות ב נוסח משולב או שיש לכם הערות לגבי סעיפים ספציפיים.

<חננאל קוטינסקי:>
לנו אין הערות לתקנות.

<היו"ר דוד רותם:>
אפשר לאשר את התקנות?
איפה טל בנד? יש לך הערות לתקנות?

<טל בנד:>
אין לי הערות. 

<נעמה מנחמי:>
אלה תקנות שאינן שנויות במחלוקת.

אני אדגיש כמה תיקונים שהיושב ראש המליץ עליהן אתמול. 

בסעיף 6א רבתי,6א(3). הסעיף עוסק בתנאים להחזר אגרת הגשה בין-לאומית ואגרת חיפוש. אחד הטעמים להחזר הוא כאשר לא ניתן לטפל בבקשה כבקשה בין-לאומית מטעמי ביטחון לאומי. 

השאלה היא האם יש זהות בין ביטחון בין-לאומי לבין הסעיפים בחוק שמדברים על צו של שר הביטחון או הצו של השר הנוסף שכרגע מוצע במסגרת התיקון גם אותו להפוך לשר הביטחון?
<שמרית גולן:>
אנחנו לא יודעים אם בהכרח יש זהות בין המונחים האלה. המונח הזה לקוח - - - 
<היו"ר דוד רותם:>
סליחה, זה סיפור מההפטרה עכשיו. אני רוצה להבין מה זה "מטעמי ביטחון לאומי". נושא הביטחון הלאומי במדינת ישראל הוא דבר מסוכן. אני רוצה לדעת האם הכוונה פה ששר הביטחון או שר אחר אמר:  אסור לטפל בזה כי זה חסוי?
<נעמה מנחמי:>
זה שר שהממשלה מינתה. 

<שמרית גולן:>
הבעיה היא שאנחנו לא מדברים כאן על אותה פרוצדורה. כאן אנחנו מדברים על התפקיד של הרשות כמשרד מקבל שמעביר בקשות למשרד הבין-לאומי.
<היו"ר דוד רותם:>
מי מחליט שיש כאן בעיה של ביטחון לאומי?
<אסא קלינג:>
אני רוצה להפנות את אדוני לסעיף 94 לחוק הפטנטים, ששם סמכות שר הביטחון - - - 
<היו"ר דוד רותם:>
אני שואל האם זאת הכוונה? האם זה הסעיפים האלה.

<שמרית גולן:>
האמנה קובעת באופן כללי שהחוקים של המדינות לעניין ביטחון לאומי ימשיכו לחול גם על התפקיד של הרשות כמשרד מקבל לפי האמנה.
<היו"ר דוד רותם:>
בקיצור, סעיף 3 מדבר  על בקשה שהטילו עליה חיסיון, שר שמינתה הממשלה או שר הביטחון. אני לא רוצה שיהיה פה מטעמי ביטחון לאומי, שפתאום הרשם יחליט שמטעמי ביטחון לאומי הוא לא דן.
<נעמה מנחמי:>
האם יכולה להיות בקשה של מישהו שהוא לא נכנס לתוך 94? למשל, מישהו ממדינה אחרת שהוא לא אזרח או תושב ישראל שמגיש לרשות בקשה, לכשהרשות תקבל גם בקשות של אנשים שאינם אזרחים או תושבים של מדינת ישראל? 

<איילת פלדמן:>
הרשות כמשרד מקבל, מקבלת רק בקשות של אזרחי ותושבי ישראל. 

<היו"ר דוד רותם:>
זה בשלב הראשון.

<איילת פלדמן:>
רשות החיפוש תוכל לטפל בבקשות של תושבי חוץ אבל כמשרד מקבל יש תנאי של אזרחות או תושבות. כל אדם יכול להגיש  או במשרד המקבל של המדינה בה הוא אזרח או תושב או ישירות במשרד הבין-לאומי. 
לכן תושבי חוץ לא יכולים להגיש בישראל כמשרד מקבל. המבחן באמנה ובתקנות המוצעות הוא מבחן של ביטחון לאומי וזה ניסוח שלקוח מהכללים לאמנה. 

לעומת זאת, המבחן בפרק ו' הוא הגנת המדינה. זה לא בדיוק אותו ניסוח ואנחנו מעדיפים להיצמד לניסוח של האמנה.
<היו"ר דוד רותם:>
מי יחליט שלא ניתן לטפל בבקשה הזאת משום טעמים של ביטחון לאומי? מי המחליט?

<איילת פלדמן:>
אני לא יכולה לתת תשובה חד משמעית.
<היו"ר דוד רותם:>
אין שום בעיה, אני לא אאשר לכם את התקנות. 

שיהיה ברור, סעיפים רחבים עם הרצאות של יום העצמאות ומגילת הקמת המדינה לא מקובלים עלי בתקנות. ביטחון לאומי זה צריך להיות דבר מוגדר על מה אנחנו מדברים.
<שמרית גולן:>
יתכן מאוד שאנחנו מתכוונים להוראות סעיפי פרק ו' בחוק הפטנטים. אנחנו פשוט לא רוצים להגביל את עצמנו, אם יש חוקים אחרים כמו איסור העברת מידע לחו"ל וכדומה, שיכולים גם כן להגביל את הטיפול בבקשה. 

<היו"ר דוד רותם:>
רבותיי, תגידו לי על מה אתם מדברים.
<אסא קלינג:>
זה העניין. אנחנו מדברים בעצם על החזר אגרות, מתי להחזיר את האגרה. 
כאשר ישנה החלטה שאינה קבועה כאן, שיש כאן בקשה שלא ניתן לבחון אותה מטעמי ביטחון לאומי. הסמכות היחידה להגביל את רשם הפטנטים מלבחון בקשות מטעמי הגנת המדינה שאני מכיר, זה סעיף 94. זה המקור הסטטוטורי שיכול להגיע לזה. 
<היו"ר דוד רותם:>
שים לב. אדוני הרשם, יש פה דבר מאוד מעניין. בסעיף 94 לא כתוב "ביטחון לאומי". עכשיו מספרים לי פה היועצים המשפטיים של הרשות שבעצם זאת יצירה חדשה. ביטחון לאומי זה לא ביטחון של פרק ו' וזה מטריד אותי. אתה מבין שיוצרים פה עילה חדשה. אחר-כך, כשלא יבדקו יגידו שזה בגלל ביטחון לאומי.
<אסא קלינג:>
האם אדוני חושב שיש הבדל מהותי בין המונח "ביטחון לאומי" ו"הגנת המדינה"?

<היו"ר דוד רותם:>
אני לא יודע, אבל כל אחד יכול להבין את זה אחרת. בוא נכתוב פה בצורה פשוטה: "לא ניתן לטפל בבקשה כבקשה בין-לאומית מאחר והשרים, על פי פרק ו', הוציאו צו.

<איילת פלדמן:>
מצאתי בחומר שלי את התשובה. לפי סיכום עם משרד הביטחון, רק בקשה שמוגשת ישירות כבקשת PCT, בלי דין קדימה, היא עוברת לבחינה ויש חשש או שיש סיכוי שיוצא עליה צו, היא מועברת למשרד הביטחון. הרציונל הוא שבקשה שהוגשה לפי דין קדימה ישראלי, עברה את הבדיקה הזאת שנה קודם כשהוגשה. בקשה שהוגשה עם דין קדימה זר כבר הוגשה בחו"ל ולכן אין טעם בבדיקה הביטחונית הזאת. לכן בקשה שמוגשת לראשונה ל-PCT עוברת בדיקה בדומה למה שיש בפרק ו'. זה מיעוט של הבקשות וזה עובר למשרד הביטחון שאמור לתת תשובה בסיסית אם כן או לא תוך חודש. בהתאם לתשובה משחררים את התשובה להמשך התהליך הבין-לאומי, או שזה נמצא במשרד הביטחון לקבלת צו.
<היו"ר דוד רותם:>
את אומרת לי שסעיף 3 מדבר על מצב שבו הבקשה מועברת למשרד הביטחון והוא מחליט לא לטפל בה, או מטיל עליה חיסיון, ואז בעצם מחזירים את האגרה.

<איילת פלדמן:>
נכון.

<היו"ר דוד רותם:>
אז תכתבו את זה. 
<איילת פלדמן:>
אני חוזרת על מה שאמרתי קודם, כיוון שאנחנו מחויבים לאמנה ולכללים על-פי האמנה, טוב יותר ובטוח יותר להיצמד לניסוח של האמנה.

<היו"ר דוד רותם:>
הניסוח של האמנה לא מוצא חן בעיניי ואני לא אצמד אליו. המילים "ביטחון לאומי" לא מקובלים עלי. 

<נעמה מנחמי:>
אולי הפיתרון הוא לשנות ב"חוק לביטחון לאומי" כך שתהיה התאמה ביניהם.
<אסא קלינג:>
נשמח, במסגרת תיקון 10 לדבר על המינוחים בפרק ו'. נכון לעכשיו, אני חושב שעדיף להיצמד לטרמינולוגיה שבחוק.  מבחינת פרשנות, הנוסחים והתקנות הם תרגום של הנוסח האנגלי ואני  אני חושב שאנחנו יכולים לתרגם את הנוסח האנגלי של "ביטחון המדינה" ל"הגנת המדינה".  אני לא רואה הבדל בין הדברים. כך הדברים מבוצעים עד היום כמשרד מקבל ואני לא חושב שיש כאן בעיה.
<נעמה מנחמי:>
אלא "מטעמי הגנת המדינה"?
<גלעד בוך:>
לא עדיף לכם פרק ו' באופן כללי? מה עם אנרגיה גרעינית?
<היו"ר דוד רותם:>
תכף נגיע לזה. 

<מיכל חכמי:>
איך זה עובד באופן מעשי? אנחנו יודעים שבקשות שמוגשות לראשונה בארץ, לא בין-לאומיות, נבדקות כולן ונציגו של שר הביטחון מחליט אם כן או לא להטיל הגבלה על פעולות הרשם. לגבי בקשות PCT איילת אמרה שרק בקשות שהן non convention, כלומר, בקשה ראשונה שהיא בקשת PCT. הבקשות האלה יועברו לנציג שר הביטחון. מי יחליט? מי יעביר?
<היו"ר דוד רותם:>
מה זה PCT?
<קריאה:>
"Patent Cooperation Treaty".
<מיכל חכמי:>
בקשה בין-לאומית. זאת אפילו לא בקשה, זאת אופציה.
<אסא קלינג:>
אני רוצה לענות לגברת חכמי. כך כבר נוהגים על-פי נהלים שמתואמים עם משרד הביטחון. ישנם בוחנים בעלי סיווג מתאים ברשות שהם עושים את הסינון הראשוני. הם אלה שמחליטים האם יש כאן חשש כאשר יש ספק. כשאין ספק הבקשה מועברת והמיעוט שבה מועבר לבחינת משרד הביטחון. בשנים האחרונות מדובר בשברי אחוזים בודדים שהם מוגבלים.  

<היו"ר דוד רותם:>
אז למה אי-אפשר לנסח את הסעיף הזה "לא ניתן לטפל בבקשה כבקשה בין-לאומית מטעמים המפורטים בפרק ו"?
<שמרית גולן:>
כי פרק ו' לא חל במפורש על בקשות PCT. הוא חל על בקשות שמוגשות לראשונה בארץ.
<ערן ברקת:>
אז מכוח מה מוציאים את הצווים. ברור שהוא חל כי אחרת אי-אפשר להוציא צו.
<היו"ר דוד רותם:>
איך הוא יוציא צו? מי יחליט?
<שמרית גולן:>
זה לא חייב להיות צו לפי פרק ו'. זאת יכולה להיות הודעה שלא ניתן לטפל בבקשה. 

<היו"ר דוד רותם:>
מי יחליט שלא ניתן לטפל בבקשה? אני רוצה להבין מי יחליט?

<קריאה:>
יש לי שאלת תם. אם אני לא טועה ואני לא זוכר מספרי סעיפים, כשיש לי בקשה שיש לה היבט ביטחוני אני חייב להגיש בקשה ישראלית קודם כל.

<אסא קלינג:>
במישור הפלילי זאת אכן עבירה להגיש בקשה שהיא נשק, תחמושת או שהיא בעלת ערך צבאי. זאת עבירה פלילית. אנחנו לא מדברים על זה כרגע. 
<קריאה:>
מדברים על העבריינים שהגישו PCT כדי שלא יתפסו אותם. 

<אסא קלינג:>
אם הם הגישו PCT במשרד המקבל כבקשה ראשונה, הם טרם עשו כל עבירה. 

<מיכל חכמי:>
זה לא כך. יש סיבות וגם טעמים אחרים להגיש בקשה. 

<היו"ר דוד רותם:>
רבותיי, אני מבקש לדעת מי הוא זה שיחליט שזאת בקשה שאי אפשר לטפל בה מטעמי ביטחון לאומי.
<אסא קלינג:>
שר הביטחון.

<היו"ר דוד רותם:>
אם כן, אנחנו יכולים ללכת ישר לפרק ו'. זה בדיוק הסעיף.
<שמרית גולן:>
אפשר להפנות לפרק ו'. 

<אורי מקלב:>
אבל אין לו סמכות.
<אסא קלינג:>
לא, בקשות בין-לאומיות שהגישו ישראלים – יש סמכות. כמשרד מקבל, אך ורק ישראלים מגישים.
<ערן ברקת:>
כבוד היושב ראש. בסעיף 94א(1) של החוק נכתב ששר הביטחון רשאי לתת צו שיורה לרשם להימנע מעשיית פעולה שהוא חייב או רשאי לעשותה לפי חוק זה בעניין בקשה פלונית. לכאורה זה רחב כדי לחול על כל הבקשות. אם זה לא חל, אז ממילא אין סמכות להוציא את הצו ואין צורך להחזיר את האגרה.
<היו"ר דוד רותם:>
לא, אי-אפשר שלא לטפל. 
<ערן ברקת:>
אי-אפשר שלא לטפל ולכן גם לא יהיה צורך להחזיר את האגרה. 

<היו"ר דוד רותם:>
אני מבקש: "לא ניתן לטפל בבקשה כבקשה בין-לאומית מטעמים המפורטים בפרק ו'".

<נעמה מנחמי:>
לדעתי פרק ו' הוא רחב יותר ויש בו גם עוד דברים שאפשר לעשות.
<אסא קלינג:>
המצאות שנוגעות גם לאנרגיה גרעינית.

<נעמה מנחמי:>
גם אין שם את הסמכות של המדינה לתת רישיון לפטנט למישהו אחר על-מנת שייצר אותו?
<אסא קלינג:>
לא, זה בפרק - - - 

<היו"ר דוד רותם:>
זאת לא אחת מהסמכויות - - - 

<נעמה מנחמי:>
יכול להיות שאפשר לנסח את זה בצורה יותר - - - 

<אסא קלינג:>
נכון, גברתי צודקת.

<אילת פלדמן:>
אנחנו מדברים כאן על הטעמים שבפרק ו'.

<נעמה מנחמי:>
כן, אבל הטעמים שבפרק ו' זה מאוד רחב. 

<שמרית גולן:>
אפשר לומר "מטעמים של הגנה על ביטחון המדינה".

<היו"ר דוד רותם:>
רבותיי היקרים, זה שיש שם סעיף שגם אפשר לתת רישיון יצוא, זה לא אומר שאי-אפשר לטפל בבקשה כבקשה בין-לאומית.

במקום "מטעמי ביטחון לאומי" אני רוצה שיהיה כתוב: "מהטעמים המפורטים בפרק ו'". זה לא יכול להיות שום דבר אחר, רק מטעמים של ביטחון.
<נעמה מנחמי:>
לא, אבל פרק ו' הוא יותר רחב. בפרק ו' יש גם את הנושא של רישיון לאדם אחר.

<היו"ר דוד רותם:>
מה זה מונע טיפול בבקשה?

<נעמה מנחמי:>
הטעם למתן רישיון לאדם אחר הוא לדוגמה, אם יש צורך חיוני. לכאורה, זה גם נכנס לתוך הסעיף.

<אסא קלינג:>
זה לא מונע טיפול בבקשה. 

<היו"ר דוד רותם:>
זה לא מונע טיפול בבקשה. 

<נעמה מנחמי:>
אולי לכתוב אם ניתן צו להגבלת פעולות.

<אסא קלינג:>
אני מסכים עם גברתי, כי אני חושב שגברתי צודקת. יש לחדד. זכות המדינה לנצל המצאה בפרק ו' סימן ג' מתייחס "מאחר והדבר דרוש להגנת המדינה או לקיום אספקה או שירותים חיוניים", כאשר הסמכות להוציא צו הגבלה היא אך ורק מטעמים של הגנת המדינה או בתחום הגרעין.

לכן, בזה שנחיל את כל פרק ו' נכניס גם שימושים חיוניים נצא כאן בטעות כי זאת לא הכוונה.

<היו"ר דוד רותם:>
מה הקשר בין שימושים חיוניים לבין "לא ניתן לטפל בבקשה כבקשה בין-לאומית"? אתם חושבים שתקנות זה דבר שהוא רק כתוב בספר ולא צריך לפרש אותו בשכל?

<ערן ברקת:>
אפשר להציע לפי סימן א' או לפי סימן ב'. אחד זה הגנת המדינה והשני זה אנרגיה גרעינית. 
<קריאה:>
אם רוצים ספציפית זה צריך להיות סעיף 94 שזה שר הביטחון או סעיף 99 שזה עניין של אנרגיה. אני חושב שהיושב ראש צודק וברור שמדובר בנושאים של מניעת טיפול פעולות ודברים אחרים לא רלוונטיים.

<שמרית גולן:>
לא, אבל גם הסעיפים שמדברים על ההגבלה של האפשרות להגיש בחו"ל הם רלוונטיים כי זאת בקשה בין-לאומית.  גם סעיף 98 וסעיף 103 הם רלוונטיים.
<נעמה מנחמי:>
נמצא לזה נוסח.

<היו"ר דוד רותם:>
בסדר, הלאה. 

<נעמה מנחמי:>
עוד הערת נוסח ב-6ב(א)(3). אנחנו נכתוב: "האגרה לא שולמה במלואה או בחלקה והמבקש לא שילם את הסכום החסר לאחר שנדרש לעשות כן", במקום "לאחר שהוזמן לעשות כן".

<היו"ר דוד רותם:>
 לא ידעתי ששולחים הזמנה לשלם. 

<שמרית גולן:>
יש תקנה מוקדמת  יותר שאומרת שהרשם יזמין, אז תתקנו גם שם. 

<היו"ר דוד רותם:>
הרשם יזמין אותי לשלם? איזה כיף.

<נעמה מנחמי:>
האמנה פשוט מנומסת. התרגום גם יצא מנומס. 
<היו"ר דוד רותם:>
מה כתוב באמנה?

<אילת פלדמן:>
כתוב "invite". 

<נעמה מנחמי:>
שמרית, באיזה עוד סעיפים זה מופיע?

<שמרית גולן:>
6י ו-יא.

<היו"ר דוד רותם:>
אני לא רוצה להזמין.

<נעמה מנחמי:>
אנחנו נדרוש ולא נזמין.

עוד שאלה שעלתה אתמול. סעיף 7ג(ב). הסעיף עוסק בבקשה להארכת מועד לכניסה לשלב הלאומי. עלתה השאלה של היו"ר האם אין מקום לעשות השוואה בין הטעמים המנויים פה לסעיף 9א בחוק. כאן כתוב "שוכנע הרשם כי המבקש נקט באמצעים סבירים על-מנת שהבקשה תיכנס לשלב הלאומי במועד יאשר את הבקשה להארכת מועד" בעוד שב-19 א' זה מצומצם יותר.
<היו"ר דוד רותם:>
זה סעיף שאני לא יודע מאיפה לקחתם אותו - סעיף 7ג(ב). 

<שמרית גולן:>
זה לקוח מהכללים לאמנה. זה מופיע גם ב-7ב.
<היו"ר דוד רותם:>
איפה ניסחו את הכללים לאמנה?  באיזו מדינה? 

<שמרית גולן:>
בארגון העולמי לקניין רוחני.

<היו"ר דוד רותם:>
מי יושב שם?

<שמרית גולן:>
144 מדינות.

<היו"ר דוד רותם:>
כמה מדינות השתתפו בניסוח הזה? תעזבו אותי, אתם מבינים מה שאתם כותבים פה? "שוכנע הרשם כי המבקש נקט באמצעים סבירים על מנת שהבקשה תיכנס לשלב הלאומי במועד, יאשר את הבקשה". זאת אומרת שאין לו שיקול דעת, הוא חייב לאשר את הבקשה. 

<נעמה מנחמי:>
היא קובעת לגבי הטעמים הסבירים.

<היו"ר דוד רותם:>
אז מה קורה? הוא צריך לבלף את העולם ולהגיד: לא שוכנעתי שנקטת באמצעים סבירים. אבל באיזה מקום אתם מכריחים אותו - - - 

<נעמה מנחמי:>
יש פה איזון והוא פשוט נוטה לטובת מתן הארכה. זאת היתה כוונת האמנה, למיטב הבנתי. הם פשוט רצו לאפשר, ככל שלא מדובר באיזו רשלנות מאוד בוטה.

<שמרית גולן:>
בהמשך לדיון הקודם, יש כל מיני סטנדרטים מתי הרשם יאשר בקשות וזה סטנדרט שהוא פחות מחמיר, למשל, ממה שניסינו לקבוע בסעיף 19א. 

בכללים לאמנה יש אפשרות לכל מדינה לאמץ אחד משני סטנדרטים. אחד מהם זה ה סטנדרט של אמצעים סבירים, שזה מופיע שם כ-due care מצד המבקש, וזה אומץ.
<היו"ר דוד רותם:>
אבל זה "שוכנע הרשם". לא השתכנעתי. אתה נקטת באמצעים הכי סבירים בעולם ואני לא שוכנעתי.
<שמרית גולן:>
לרשם יש תמיד שיקול דעת. 

<היו"ר דוד רותם:>
אז תנו לו שיקול דעת להחליט אם למרות כל מה שאמרו לו הוא מאשר את הארכה או לא ולא תכריחו אותו "יאשר את הבקשה להארכת מועד". 

<נעמה מנחמי:>
אני חושבת שזה מתוקף האמנה.

<אסא קלינג:>
אני חושב, אדוני, שחשוב לציין את הסטנדרט.
<היו"ר דוד רותם:>
חשוב לציין שמי שניסח את התקנות האלה והעתיק את הכללים, זה לא ישראלי.

<אורי מקלב:>
אבל, אדוני היושב ראש, ברגע שכתוב "שוכנע הרשם", אז הוא יכול שלא להשתכנע. 
<היו"ר דוד רותם:>
בדיוק. 

<אורי מקלב:>
אחרי ששוכנעת אתה צריך - - - 

<היו"ר דוד רותם:>
זה לבלף את העולם. נותנים לך את הגמישות בהתחלה, בשכנוע. אחרי זה, אם שוכנעת, אתה כבר חייב לנוסח.

<איילת פלדמן:>
אדם שמבקש הארכת מועד כזאת הוא מגיש תצהיר וזאת ממש החלטה.

צריך לציין שבכללים לאמנה, בסעיף 49(2) יש שתי אפשרויות לסטנדרט: האחד הוא due care, שהוא הסטנדרט שנבחר והסטנדרט השני הוא נמוך עוד יותר, un intentional. לכן אין אופציה. האמנה קובעת שהמדינה תבחר באחד מהם או בשניהם. אין אופציה לסטנדרט מחמיר יותר.
<היו"ר דוד רותם:>
טוב.

<נעמה מנחמי:>
מאחר ואנחנו לא קוראים את התקנות, נבהיר שמועד התחילה הוא במועד כניסתו לתוקף של חוק הפטנטים (תיקון מס' 9), שהוא נכנס לתוקף בצו של שר המשפטים. 

ביחד עם תקנות - - - 

<אורי מקלב:>
- - זה נשאר שדוד ליבאי הוא שר המשפטים? 

<נעמה מנחמי:>
כן. גם בחוקים אנחנו משאירים את החותמים הראשונים. כשהחוק עובר הוא לא מופיע בצורה הזאת. הוא מופיע בכחול ואז חתום השר הנוכחי.

<שמרית גולן:>
אני רוצה להעיר שתי הערות. הערה אחת לגבי תקנה 6ו, שמדברת על אגרה עבור מסמכי דין קדימה. התקנה מנוסחת כך שהמבקש יכול לבקש מהרשות העתק מאושר של בקשה קודמת, שהיא בקשת פטנט שהוגשה בישראל ואלה מסמכי דין הקדימה. הוא ישלם את האגרה שנקבעה לכך. 
כאן מסמכי דין קדימה הם גם אישור וגם העתק.
<היו"ר דוד רותם:>
כמה משלמים עבור ההעתק?
<שמרית גולן:>
43 שקלים עבור האישור ו-43 שקלים עבור ההעתק. כלומר, הוא משלם פעמיים.

<היו"ר דוד רותם:>
זה עבור כל עמוד?

<שמרית גולן:>
לא מסמך. המסמך כאן הוא בקשת הפטנט המקורי.

<נעמה מנחמי:>
למה צריך שתי אגרות?
<היו"ר דוד רותם:>
כמה עמודים זאת בקשת הפטנט המקורית?

<שמרית גולן:>
זה יכול להיות עשרות ומאות עמודים.

<היו"ר דוד רותם:>
אתם מבינים? אפילו לא מכסים את הצילום.

<נעמה מנחמי:>
השאלה מה הממוצע של בקשת פטנט? 

<שמרית גולן:>
רק להבהיר שמדובר בפעמיים האגרה הזאת.

<נעמה מנחמי:>
למה צריך פעמיים?

<שמרית גולן:>
פעם אחת עבור האישור ופעם אחת העתק מאושר. 
<נעמה מנחמי:>
זה העתק מאושר ובגלל זה אתה מאשר עליו. כל פעם שאני צריכה העתק מאושר אני משלמת פעם אחת על האישור ופעם אחת על הצילום.

<איילת פלדמן:>
כן. פעם אחת על  העתק מאושר של הבקשה. פעם אחת על ההעתק ופעם אחת על האישור.

<היו"ר דוד רותם:>
ככה זה צריך להיות. זה כמו פסק דין. פעם אחת בשביל הצילום ופעם אחת בשביל האישור שלו. 

<נעמה מנחמי:>
זה כמו שתגיד שפעם אחת זה על כך ששמת את הדף במדפסת ופעם שנייה על זה שלחת אנטר כדי שזה ידפיס.

<היו"ר דוד רותם:>
זה בסדר גמור.

<שמרית גולן:>
לגבי תקנה 8. בסופה יש הפנייה לתקנה 35 לתקנות הפטנטים. תקנה 35 היא תקנה שעוסקת בבחינה על אתר. אם אנחנו נכניס לחוק מהדיון הקודם את סעיף 19א אנחנו נמחק את תקנה 35 ולכן ההפניה צריכה להיות - - - 
<אסא קלינג:>
זאת הפניה עתידית נכון לעכשיו.

<שמרית גולן:>
כן. כלומר, אנחנו צריכים לראות מה עובר קודם אבל יתכן שההפניה צריכה להיות לסעיף 19א רבתי לחוק. 

<דוד גילת:>
לפי חוק הפרשנות, בכל מקום שמפנים לדבר חקיקה שתוקן, זה אוטומטי.

<נעמה מנחמי:>
לא תמיד, זה תלוי נסיבות. 

זה היה סט התקנות הראשון. יחד איתו יש לנו גם את תקנות הפטנטים (נוהלי הלשכה, סדרי דין, מסמכים ואגרות)(תיקון מס' 2). תיקון מס' 1 לא עבר עדיין ולכן אם זה יעבור קודם זה יהיה תיקון מספר 1.

התיקונים כאן נובעים מתיקון תקנות יישום האמנה. יש החלפה מונחים, במקום "לשכה" זה יהיה "רשות". זה תיקון שנובע מתיקון 8 או 9 לחוק הפטנטים.
הוספת תקנה 35א. אחרי תקנה 35 יבוא: "דוח במתכונת דוח חיפוש בין-לאומי לבקשה להגשת דוח - - - 
<היו"ר דוד רותם:>
יש לי בעיה עם 3. מה זה הגשת בקשה לבחינה על אתר של בקשת פטנט? 719 שקלים?
<נעמה מנחמי:>
אנחנו עוד לא שם.

<שמרית גולן:>
אלה האגרות הקיימות. אנחנו רוצים לשנות את זה אבל כדי לקבוע אגרות חדשות לבחינה על אתר אנחנו צריכים לעשות את כל התהליך של אישור ועדת האגרות הבין-משרדית ואז להגיע לוועדה עם זה. אנחנו יכולים לחכות עד שזה ייכנס לתוקף. 

<היו"ר דוד רותם:>
אני רוצה לשנות את זה בלי ועדת האגרות. מה זה משנה, אני רוצה הרבה יותר אגרה.  

<שמרית גולן:>
גם אנחנו.

<היו"ר דוד רותם:>
אז תביאו החלטה כי אני לא אאשר תקנות ב-719 לבקש, כי אחרת אני הורס את כל העניין הזה של בקשה לבדיקה על אתר. כולם יבקשו בשביל 719 שקלים.

<שמרית גולן:>
אנחנו נגיש לוועדה גם שינוי של אגרה עבור בחינה על אתר. 

<נעמה מנחמי:>
בכל מקרה, אם נחזור אחורה לסעיף 2 להצעה, אז דוח במתכונת של דוח חיפוש בין-לאומי, תקנה 35 א' המוצעת: "לבקשה להפקת דוח במתכונת של דוח חיפוש בין-לאומי לפי סעיף 17א(2) לחוק, תצורף האגרה הקבועה לכך" – זאת בעצם ההסמכה. 
מבחינת התוספת השנייה הקובעת את האגרות, יש לנו את פרט 3א בתוספת השנייה שמוצע: "עם הגשת בקשה להפקת דוח במתכונת של דוח חיפוש בין-לאומי לפי תקנה 35א, 1750 שקלים. 

אגרה לאומית ואגרת מסירה יש כבר היום והן נשארות כפי שהן.

פרט 8א המוצע: "אגרת חיפוש המשתלמת לרשות הפטנטים כרשות חיפוש בין-לאומית לפי תקנה 6(ד) לתקנות הפטנטים (ישום האמנה בדבר שיתוף פעולה בענייני פטנטים), התשנ"ו-1996 (להלן – תקנות הפטנטים(יישום האמנה בדבר שיתוף פעולה)) – 3,500 שקלים".

פרט 8ב: "אגרה נוספת המשתלמת לרשות הפטנטים כרשות חיפוש בין-לאומית לפי סעיף 48י לחוק(ד) לחוק". ה כוונה היא  עבור המצאות אחרות באותה בקשה. כלומר, אם יש מספר המצאות – 3,500 שקלים."
פרט 8ג: "אגרת בחינה מקדימה המשתלמת לרשות הפטנטים כרשות בין-לאומית לבחינה מקדימה לפי תקנה 6(ז) לתקנות הפטנטים (ישום האמנה  בדבר שיתוף פעולה) – 1,500 שקלים". 
פרט 8ד: "אגרה נוספת המשתלמת לרשות הפטנטים כרשות בין-לאומית לבחינה מקדימה לפי סעיף 48יא(ד) לחוק (המצאות אחרות באותה בקשה) – 1,500 שקלים". 

פרט 8ה: "אגרת מסירה מאוחרת (רצפים) לפי תקנה 6(ח) לתקנות הפטנטים (ישום האמנה בדבר שיתוף פעולה) (עבור המצאות אחרות באותה בקשה) – 450 שקלים".

<אורי מקלב:>
אני לא מבין מה ההפרשים.

<היו"ר דוד רותם:>
אני מאוד אוהב את אירופה. למה שלא ניצמד לאירופאים?

<שמרית גולן:>
הרעיון הוא גם להיות תחרותיים, בשלב שבו האפשרות לפנות לרשות יהיה מחו"ל.
<נעמה מנחמי:>
אל תדאג. במסגרת האגרות לשלב הלאומי, הם יפצו על זה, כי שם אין להם תחרות. 
<אסא קלינג:>
אדוני, מעבר לתחרות יש כאן שיפור משמעותי לציבור המבקשים הישראלי שיוכלו עכשיו ליהנות באמת מאגרות מוזלות. עד היום הם היו כבולים או ארצות הברית או אירופה, להבדיל ממבקשים ממדינות אחרות שיכלו להגיש ברוסיה, למשל, ששם מאוד זול, או במדינות אחרות. היום אנחנו נותנים למבקש הישראלי אופציה זולה יותר ובכך מתוקנת אפליה  שהיתה במשך שנים.

<נעמה מנחמי:>
פרט 14 הוא אגרת - - - 

<אורי מקלב:>
סליחה, בסעיף 8, למשל, אתם לוקחים 450 שקלים. אין פה שפה אחידה. מה ההסבר שאין שפה אחידה בין האגרות? כאן אתם לוקחים 450 שקלים, שזה מאוד זול גם ביחס לאירופה וגם לארצות הברית בעוד שבסעיפים אחרים הסכומים גבוהים יותר. 
<אילת פלדמן:>
זאת פשוט טעות. כתוב שזה עבור המצאות אחרות באותה בקשה. זה לא שייך למסירה מאוחרת.

<אסא קלינג:>
אני חושב שמה שצוטט בסוף 8ה הוא לא נכון.
<נעמה מנחמי:>
זה 450? יכול להיות שזאת טעות?

<אסא קלינג:>
חבר הכנסת צודק שהוא שם לב לטעות הזאת. ב-ABO זה 210 יורו. ברוסיה זה 144 דולר. כלומר, אנחנו מדברים על אותם סדרי גודל.

<אורי מקלב:>
צריך לתקן את זה. 

<אסא קלינג:>
זה לא חלק מהתקנה, זה רק הסבר בסוגריים. 
<אורי מקלב:>
ב-3א לגבי המחירים. למשל אירופה וארצות הברית זה 40 דולר וחצי מאגרת החיפוש בארצות הברית זה 40 - - - 

<נעמה מנחמי:>
כתבתי שהמבנה שונה. זה מחולק למספר אגרות שונות. 
<אורי מקלב:>
השאלה האם הכול כאן לא מסודר ב-3א? הסעיף לא כל-כך ברור.

<נעמה מנחמי:>
איילת, את יכולה להסביר את המבנה של ארצות הברית, ה-40 דולר?

<אורי מקלב:>
זאת אגרה גבוהה יחסית לכל סדרי הגודל.

<איילת פלדמן:>
בארצות הברית, מהבדיקות שאני עשיתי, חיפוש בצורה מעין בין-לאומית "type search" הוא נעשה כסטנדרט לכל הבקשות האמריקאיות ואגרות ההגשה בנויות בצורה מדורגת ואגרות לא זולות. מי שרוצה "international type search report", מי שרוצה את תוצאות החיפוש בצורה דומה לצורה הבין-לאומית, מוסיף עוד 40 דולר. המבנה הוא שונה לחלוטין מהמבנה שפה.
לכן, אם אנחנו מסתכלים על האגרה האמריקאית, אז המחיר הוא תחרותי יחסית לאירופה. 

<טל בנד:>
התקנות חלות רטרואקטיבית?

<היו"ר דוד רותם:>
כן. על כל הבקשות שיתחילו להתפרסם בעוד 3 חודשים - - - 

<טל בנד:>
איך אפשר לדרוש אגרות רטרואקטיבית?

<אסא קלינג:>
על מה רטרואקטיבי? זה שירות שטרם התחיל.

<טל בנד:>
לכן אני לא מבין למה התקנות חלות על מאי 2011.

<נעמה מנחמי:>
במועד כניסתו לתוקף של חוק הפטנטים (תיקון מס' 9) שעדיין לא נכנס לתוקף כי הוא מותנה בצו של שר המשפטים.
<טל בנד:>
אז הכול יהיה באותו תאריך עתידי. 

<היו"ר דוד רותם:>
לא הבנתי מה הבעיה שלך.

<טל בנד:>
בהוראת התחילה כתוב שזה יהיה - - - 

<היו"ר דוד רותם:>
כשלטל בנד צריכים להחזיר אגרות, הוא לא רוצה שיחזירו.
<טל בנד:>
נכון, זה מסבך את העניינים. רק רציתי לדעת מתי זה נכנס לתחילה.

<נעמה מנחמי:>
זה ייכנס לתחילה ביחד עם החוק שייכנס לתחילה בצו של שר המשפטים.

פרט 14, אגרת פרסום - למיטב זיכרוני לא קיימת כבר. 

<היו"ר דוד רותם:>
נמחקה מזמן.

<שמרית גולן:>
אני רוצה להעיר שמכיוון שיש תיקון מס' 1 שתלוי ועומד בפני הוועדה והוא עורך מחדש את האגרות של רשות הפטנטים, אז אנחנו גם נהיה מעוניינים להעביר אותו בקרוב כדי שכל התיקון לאגרות יכנס לתוקף פחות או יותר באותו מועד. 
<היו"ר דוד רותם:>
אתם תהיה מעוניינים?

<שמרית גולן:>
אנחנו כבר מעוניינים. זה הוגש לוועדה לפני חודשים.

<היו"ר דוד רותם:>
מה זה חודשים?

<שמרית גולן:>
במרץ.

<היו"ר דוד רותם:>
יש שם אגרת פרסום?

<נעמה מנחמי:>
לא, שם אין. 

<שמרית גולן:>
אגרת הפרסום שם מחוקה ויש אגרות אחרות שמתאזנות בצורה אחרת. 

<היו"ר דוד רותם:>
באיזה מרץ זה הוגש?

<שמרית גולן:>
לא מרץ, סליחה. לפני כמה חודשים הוגש נוסח מתוקן.

<היו"ר דוד רותם:>
זה בסדר, אנחנו לא יכולים לעבוד רק בשביל רשות הפטנטים.

<שמרית גולן:>
ברור, אבל זה גם חשוב. 

<היו"ר דוד רותם:>
יש הערות?

<אורי מקלב:>
מה זה 10,000 שקלים בסעיף ו'? על מה זה?
<אסא קלינג:>
אגרת חידוש. זה חלק מהאגרות שאותן אנחנו מבקשים לעדכן במסגרת התיקון הראשון שטרם נדון. מדובר בחידוש של פטנט שניתן בשנים שלאחר מכן. 
<נעמה מנחמי:>
תיאורטית פטנט ניתן עד  20 שנה או עד 25 שנה. הוא ניתן וכל 4 או 5 שנים צריך להאריך אותו ולשלם את האגרה. אפשר גם לשלם את האגרה מראש לכל התקופה.

<אורי מקלב:>
במקרה הזה האגרה צריכה לשקף את העלות של הטיפול?

<נעמה מנחמי:>
אנחנו נגיע לזה כשנדון בתקנות הכלליות, בתיקון מס' 1. 
<אורי מקלב:>
זה בידיים שלנו אנחנו כבר כאן לוקחים מחיר - - - 
<נעמה מנחמי:>
אנחנו נדון יחד בכל התקנות האלה.

<אסא קלינג:>
התעריפים האלה הרבה יותר זולים ממדינות אחרות. 
<היו"ר דוד רותם:>
נאשר את זה?

<אורי מקלב:>
אני מצטרף לאדוני.

<היו"ר דוד רותם:>
מי בעד?

אושר פה אחד. 

<הישיבה ננעלה בשעה 11:10.>
